ทำความรู้จัก "SET INDEX" หรือ "ดัชนีราคาหุ้นตลาดหลักทรัพย์ฯ"
1 พฤษภาคม 2566

ทำความรู้จัก "SET INDEX" หรือ "ดัชนีราคาหุ้นตลาดหลักทรัพย์ฯ"
SET INDEX คือ ดัชนีที่สะท้อนความเคลื่อนไหวของราคาหุ้นในตลาดหลักทรัพย์ฯ ทั้งหมด ซึ่งตัวเลขที่ปรับตัวเพิ่มขึ้นหรือลดลงในแต่ละวันเป็นเหมือนตัวชี้วัดให้นักลงทุนเห็นว่าภาพรวมของตลาดหุ้นในวันนั้นๆ เป็นเช่นไร
หากดัชนีปรับเพิ่มขึ้น เป็นสีเขียว เท่ากับว่ามูลค่าตลาดรวมวันนี้เพิ่มขึ้น จากการปรับตัวเพิ่มขึ้นของราคาหุ้นส่วนใหญ่ในตลาดหลักทรัพย์ฯ เมื่อเทียบกับวันก่อนหน้า
แต่ในทางกลับกันหากดัชนีปรับตัวลดลงหรือเป็นสีแดง ก็สะท้อนว่า ราคาหุ้นหรือมูลค่าตลาดรวมวันนี้ปรับตัวลดลง เมื่อเทียบกับวันก่อนหน้า
แม้ว่า SET INDEX จะสะท้อนการเคลื่อนไหวราคาหุ้นส่วนใหญ่ ดังนั้นอาจมีหุ้นบางตัวที่ปรับตัวเพิ่มขึ้นหรือลดลงสวนทางกับหุ้นส่วนใหญ่ซึ่งเป็นสิ่งที่เกิดขึ้นได้เช่นกัน
นอกจากดัชนี SET Index แล้ว ในตลาดหลักทรัพย์ฯ มีดัชนีอีกมากมาย เช่น
SET50
ดัชนีสะท้อนความเคลื่อนไหวของราคาหุ้น 50 ตัวแรก
ที่มีมูลค่าหลักทรัพย์ตามราคาตลาดสูงที่สุด เป็นกลุ่มที่มีสภาพคล่องในการซื้อขายสูงที่สุด นักลงทุนนิยม เพราะเป็นกลุ่มธุรกิจแถวหน้าในไทย
SET100
ดัชนีสะท้อนความเคลื่อนไหวของราคาหุ้น 100 ตัวแรก
ที่มีมูลค่าหลักทรัพย์ตามราคาตลาดสูงที่สุด มีสภาพคล่องสูง หุ้นกลุ่มนี้จะอยู่ในบริษัทขนาดใหญ่และขนาดกลางที่เติบโตสูง มีสัดส่วนผู้ถือหุ้นตามที่ตลาดหลักทรัพย์ฯ กำหนดไว้
SETHD
ดัชนีสะท้อนความเคลื่อนไหวของราคาหุ้น 30 ตัว
ที่มีมูลค่าหลักทรัพย์ตามราคาตลาดสูง สภาพคล่องการซื้อขายอยู่ในเกณฑ์ดี มีอัตราผลตอบแทนจากเงินปันผลต่อเนื่อง ซึ่งบริษัทเหล่านี้จะต้องมีนโยบายจ่ายเงินปันผลมากกว่า 85% ของกำไรในช่วง 3 ปีที่ผ่านมา เป็นที่นิยมของนักลงทุนที่ชื่นชอบหุ้นปันผล
sSET
ดัชนีสะท้อนความเคลื่อนไหวของราคาหุ้นที่อยู่นอกเหนือดัชนี SET50 และ SET100
ซึ่งเป็นหุ้นที่มีมูลค่าหลักทรัพย์ตามราคาตลาดอยู่ในลำดับที่ 90% ขึ้นไป แต่จะไม่เกินลำดับที่ 98% สภาพคล่องในการซื้อขายสูงสม่ำเสมอ และมีสัดส่วนผู้ถือหุ้นอยู่ในเกณฑ์ที่กำหนด
SETTHSI
ดัชนีสะท้อนความเคลื่อนไหวราคาหุ้นยั่งยืน (Thailand Sustainability Investment : THSI)
ซึ่งเป็นบริษัทที่มีการดำเนินธุรกิจอย่างยั่งยืน มีความโดดเด่นด้าน ESG โดยคำนึงถึงผู้มีส่วนได้เสียอย่างครอบคลุม ทั้งด้านสิ่งแวดล้อม สังคม และบรรษัทภิบาล
SETWB
ดัชนีสะท้อนความเคลื่อนไหวของราคาหุ้น 30 ตัว ใน 7 หมวดธุรกิจที่โดดเด่น
นักลงทุนต่างชาติให้ความสนใจ ซึ่งการเติบโตของธุรกิจเหล่านี้มีผลต่อการขยายตัว GDP นำมาสู่การสร้างรายได้แก่คนในประเทศ
SETTRI
ดัชนีผลตอบแทนรวมที่คิดจากผลตอบแทนทุกประเภทของการลงทุน
ทั้งเงินปันผล (Dividend) ส่วนต่างราคา (Capital Gain / Loss) และสิทธิในการจองซื้อหุ้น (Right) ซึ่งแตกต่างจากดัชนีทั่วไปที่สะท้อนเฉพาะผลตอบแทนจากส่วนต่างราคา
mai
ดัชนีสะท้อนภาวะการซื้อขายหุ้นในตลาดหลักทรัพย์เอ็ม เอ ไอ
โดยเป็นหุ้นของบริษัทขนาดเล็ก หรือ SME รวมถึงธุรกิจสตาร์ทอัพที่มีการเติบโตสูง แต่มีมูลค่าหลักทรัพย์ตามราคาตลาดอยู่ในระดับที่ต่ำ และมีสภาพคล่องการซื้อขายที่น้อยเช่นกัน
เปิดพอร์ตลงทุน >> https://ksecurities.co/open-account
Follow us :
LINE : https://ksecurities.co/KS-LineOA
Facebook: https://ksecurities.co/KS-Facebook
Instagram: https://ksecurities.co/KS-Instagram
Twitter: https://ksecurities.co/KS-Twitter
YouTube: https://ksecurities.co/KS-Youtube
#KS #หลักทรัพย์กสิกรไทย #KSecurities #หุ้น #หุ้นไทย #ข่าวหุ้น #ลงทุน